**A projekt legérdekesebb eseménye**

 Minden évben a legérdekesebb és legizgalmasabb időszak, amikor készülünk egy ünnepre. Többek között a hajléktalanokat és az idősek otthonában lakókat lepjük meg, ez egy több évre visszanyúló hagyomány, hogy süteményt sütünk és ajándékot készítünk. Több héten keresztül készülünk az ünnepek közeledtével.

 Ilyenkor vagyunk a legtöbben a klubban. Mindenkinek megvan a saját kis feladata. amiket Marika néni szokott felosztani közöttünk, de természetesen az oroszlánrészét nem mi csináljuk a dolgoknak. Mikor megérkezik egy kisebb csoport és el lehet kezdeni a munkát akkor következik a lányok „kedvence” ,mikor fel kell venni a hajhálót és a kötényt. Leginkább tartós süteményeket csinálunk, amik több hétig is megőrzik eredeti formájukat, ízüket. Pl.: kókuszgolyó, diós/kókuszos csiga. A teagyöngyét mi csak sárga keksznek hívjuk, ennek az ételnek a közepébe zselét kell tenni, ilyenkor valami csoda folytán mindig több kell annál, mint amit Marika néni elégnek gondol. Ezek a sütések az én szemszögemből azért olyan jók, mert közben új emberekkel tudok megismerni, barátokat szerezni. Marika néni is sok dolgot mesél közben, így művelődünk is az itt töltött idő alatt. Természetesen ahhoz, hogy sütni tudjunk, hozzávalók kellenek, amik megvásárlása, hazaszállítása bravúros feladat, hiszen hatalmas mennyiségekkel dolgozunk. Marika néni mondta már párszor, hogy házi asszonyokká válunk a közös sütések, főzések alatt (mert arra is van lehetőség a főzőtáborban). Mivel a klubban laptop és nyomtató is van így egy-egy foglalkozás után könnyen megoldható, hogy a recepteket megkapjuk és otthon is kipróbáljuk. Az itt szerzett tudást a konyhában és az udvarban is hasznosíthatjuk, mivel tavasszal a kert rendezésére, rendben tartására is sor kerül a mi segítségünkkel. Minden jelentősebb eseményre pl.: anyák napja, karácsony, húsvét lelkesen készülünk előadással is, amit hosszas készülődés,próbák előznek meg. A műsorokhoz használt jelmezek, kellékek farsangkor is előkerülnek. Nyáron pedig elkezdődnek a táborok a főzőtábor, etika tábor. Ezek alkalmával is új dolgokkal ismerkedünk meg és nagy izgalommal várjuk éppen mi az úti cél és a program.,bár felesleges az izgalom,hiszen mindig nagy sikere van akárhova is megyünk.

Havonta több alkalommal vannak nagyobb rendezvények, pl. filmklub, OKIK klub, amelyeken neves előadókat hallgathatunk meg klasszikus zene és vetítés kíséretében. Az új projektor ezt az élményt még fokozza.

 Összességében nem tudok legérdekesebb eseményt kiemelni, hiszen minden program mozgalmas és érdekes. Leginkább azért, mert másokon segítünk, ha nem is nagy dolgokkal, vagy legalábbis számunkra nem tűnik annak, hogy karácsonykor különféle finomságok kerülnek az ünnepi asztalra. Viszont ezeknek a hajléktalan néniknek, bácsiknak nagyon sokat jelent ez a kis törődés, figyelmesség. Évente több köszönő levéllel fejezik ki hálájukat. Ezektől az apró jócselekedetektől válunk egyre jobb emberré, számtalan dolgot megtanulunk az életről, valamint az egymással való törődésről és szeretetről, amely értékek a legfontosabbak, számomra ezt szimbolizálja az OKIK-klub. Az a legnagyszerűbb az egészben, hogy minden jó dolgot megkaphatunk egy helyről, ahonnan sugárzik a szeretet.

Kelt:2018.április,16. Rapajkó Antónia 10.osztályos tanuló